
ACORD 243/2006, DE 26 DE JULIOL DE 2006, DEL PLE DEL CONSELL DE L’AUDIOVISUAL DE CATALUNYA

Expedient sancionador núm. 31/2006-S TELEVISIÓ DE CATALUNYA, SA. Incoació procediment sancionador
Antecedents

1. El dia 26 de juny de 2006, determinats operadors de televisió, entre els que es trobava TELEVISIÓ DE CATALUNYA, SA, van emetre un espot de la Generalitat de Catalunya, en relació amb la campanya institucional Any Picasso espot ”4 gats” el qual, segons les dades de que disposava aquest Consell, en aquell moment no comptava amb l’autorització preceptiva prèvia del Consell de l’Audiovisual de Catalunya.

2. El Consell de l’Audiovisual de Catalunya va decidir, mitjançant l’Acord 219/2006, de 5 de juliol, obrir de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a l’operador TELEVISIÓ DE CATALUNYA, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions oportunes. 
3. El 18 de juliol de 2006 ha tingut entrada en aquest Consell un escrit (registre entrada 1490/2006) que signa el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual es fan les al·legacions següents:

“PRIMERA.- El fonament de l’expedient sancionador sosté que l’espot ha de considerar-se com a publicitat institucional i, com a tal, la seva emissió està subjecte a autorització prèvia del Consell de l’Audiovisual de Catalunya, per aplicació de la Llei 22/2005, de 29 de desembre, reguladora de la Comunicació Audiovisual de Catalunya. 

SEGONA.- No obstant, entenem que la interpretació del CAC no por ser compartida, atès que en aplicació de la legislació indicada així com de la normativa reguladora de la Publicitat Institucional, bàsicament recollida en la Llei 18/2000, de 29 de desembre, l’espot de l’Ajuntament de Barcelona no es pot considerar com a publicitat institucional i, en conseqüència, no està subjecte a autorització prèvia de cap mena, i així per les circumstàncies següents: 
1 En primer lloc, perquè l’apartat 2 de l’article 2 de l’esmentada  Llei reguladora de Ia publicitat institucional, fa referència a aquella publicitat que tot i ser emesa per una administració pública, no pot ser considerada com a institucional: 
“Als efectes del que disposa aquesta Llei, no es considera publicitat institucional la comunicació pública que les administracions duen a terme amb caràcter estrictament informatiu, en forma de convocatòria o d’avís o relativa al funcionament dels serveis” 
En aplicació d’aquest precepte, l’espot de l’Ajuntament posa en coneixement deIs ciutadans l’existència d’una exposició d’obres de l’artista Picasso, és a dir, és tracta d’una publicitat merament informativa d’una exposició d’obres de Picasso. 
Per tant, a tenor d’aquest precepte, és evident que no tota la publicitat de les Administracions ha de ser per defecte considerada com institucional, sinó que existeix la possibilitat de que existeixi una publicitat d’aquestes administracions que no sigui d’aquesta naturalesa, posició contrària a la del CAC de presumir que tota la publicitat de qualsevol administració pública és institucional sigui quin sigui el seu contingut, postura que ha de ser rebutjada. 
2. En segon lloc, i com a complement del precepte anterior l’article 3, apartat 1, de la mateixa Llei 18/2000, disposa quins són els conceptes i elements que permeten considerar que una publicitat és institucional:
“Als efectes del que disposa aquesta Llei, s’entén per publicitat institucional la publicitat que duen a terme les institucions públiques per promoure i defensar els valors i les conductes que permetin consolidar la democràcia, el benestar social, la salut o la prevenció la seguretat”. 

En el cas que ens ocupa no es promou ni defensa cap dels valors ni conductes expressats, sinó que, com ja s’ha dit abans es reitera, es tracta senzillament de donar informació sobre una exposició d’obres de Picasso. 
Per tant, la interpretació dels preceptes esmentats porta a la conclusió de que l’espot de l’Ajuntament de Barcelona, ni per activa ni per passiva pot tenir la consideració de publicitat institucional de manera que la seva emissió per televisió no està subjecte a cap mena d’autorització prèvia per part del Consell de l’Audiovisual de Catalunya. 
TERCERA.- A major abundament, al marge dels anteriors arguments negant la condició de publicitat institucional, pel cas que sí que ho fos, Televisió de Catalunya, SA, no és responsable de la sol·licitud d’autorització prèvia que dona lloc a la comissió de la infracció, atès que l’entitat responsable legitimada per fer-ho és, en tot cas, hauria de ser el propi Ajuntament de Barcelona en la seva condició d’Administració Pública promotora del servei, responsabilitat que de cap manera es compartida ni solidària ni subsidiàriament per la meva representada. 
Aquesta afirmació es fonamenta en el que disposa l’article 130 de la Llei 22/2005, reguladora del CAC, en quina virtut
‘Han d’ésser sancionades corn a responsables de les infraccions tipificades per aquesta llei les persones físiques o jurídiques, de naturalesa pública o privada, a qui se’n pugui atribuir la comissió, encara que sigui per inobservança”. 
No existeix cap precepte normatiu que digui que els mitjans de comunicació audiovisuals estan obligats a verificar el compliment del requisit previst a l’article 109 de la llei de l’Audiovisual ¡ i per tant falta  l’element de tipificat exigit a tot procediment sancionador, ja que l’article 109 que fa referència  a les “administracions públiques de Catalunya” i no als mitjans que fan l’emissió d’aquesta  publicitat i per tant el subjecte responsable de ‘incompliment del precepte esmentat, d’acord amb l’article 130.1 de la Llei de audiovisual, ha de ser l’administració pública que l’ha encarregada no l’emissora que ha fet la seva difusió. Sembla inqüestionable, a tenor del precepte, que la comissió no es pot atribuir a Televisió de Catalunya sinó que recau de Ple en l’Administració que ha promogut la contractació de la campanya. 


QUARTA.- En conclusió, la publicitat emesa per Televisió de Catalunya, SA relativa a l’espot Any Picasso impulsada per l’Ajuntament de Barcelona no pot considerar-se com a institucional  j, en conseqüència, la seva difusió no es troba subjecta a cap mena ‘autorització prèvia, ni, per altra banda, la sol·licitud d’autorització prèvia per la seva emissió, si fos el cas tampoc seria responsabilitat  tampoc seria responsabilitat de Televisió de Catalunya, doncs de l’article 109 de la Llei 22/2005 no es desprèn que sigui el mitjà difusor el responsable de sol·licitar aquesta autorització prèvia que correspondria, en tot cas, a l’Ajuntament de Barcelona en la seva condició d’Administració pública promotora de l’emissió de l’espot. 
No  procedeix, doncs, aplicar sanció econòmica alguna a Televisió de Catalunya, SA per quan aquesta societat no és responsable de la comissió dels fets que donen lloc a la incoació de l’expedient sancionador”. 


L’interessat acaba sol·licitant l’arxiu de l’expedient sancionador.

Fonaments 

1. El Títol VI, capítol V secció segona de la Llei de Comunicació audiovisual de Catalunya regula les altres formes de publicitat. Específicament, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

D’altra banda l’apartat 3 del mateix article estableix que la publicitat institucional  en el mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

2. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la Llei 22/2005, de 29 de desembre, de la comunicació audiovisual a Catalunya, disposa a l’apartat 2 de l’article 107 que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

A banda d’això, la mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual d’acord amb el que estableix aquesta llei [...]»

El fet que la publicitat institucional resti subjecta a l’autorització prèvia  d’aquest Consell porta a considerar que els prestadors de serveis de comunicació audiovisuals no poden emetre aquesta publicitat si no està prèviament autoritzada,  els quals han de verificar que la publicitat que emeten compleix tots els requisits legals, doncs, altrament estarien incomplint les obligacions que els imposa  la Llei 22/2005, de 29 de desembre, de la comunicació audiovisual a Catalunya.

3. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com altra funció del Consell la de «incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»
DE CONFORMITAT amb el que disposen els articles 129 de la Llei  22/2005, de 29 de desembre, de la Comunicació Audiovisual de Catalunya, l’article 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya.

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, de conformitat amb el que es desprèn dels fonaments del present Acord.

2. Incoar un procediment sancionador a l’operador Televisió de Catalunya, SA per emetre l’espot ”4 gats”, en relació amb la campanya institucional Any Picasso de la Generalitat de Catalunya sense comptar, en el moment d’emissió amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat (Exp. 31/2006-S).

3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se -en qualsevol moment de la tramitació d’aquest procediment- les mesures de caràcter provisional que s’escaiguin  per assegurar l’eficàcia de la resolució que pugui recaure.

5.  Notificar aquests acords a l’operador  Televisió de Catalunya, SA.

Barcelona, 26 de juliol de 2006

Josep M. Carbonell i Abelló                                    Rafael Jorba i Castellví
President                                                                 Conseller secretari 

